Uniun Rumantsch Grischun

Il zercladur 1989 han Rumantschs da tuts idioms fundà in’uniun cun scopo da promover e sustegnair il project linguistic Rumantsch grischun (rg).

L'Uniun rumantsch grischun (URG) è naschida sco cunter reacziun a la polemica instradada d'exponents da la Surselva, ma er sco resposta a tut quellas 1400 persunas che han, il1989 suttascrit il «Manifest» per il rg. L'URG sustegna e promova l'applicaziun dal linguatg unifitgà. Ella è dentant in'uniun autonoma e finanzialmain independenta. L'URG cumpiglia commembers da tuttas regiuns, da tuts idioms rumantschs e blers burgais svizzers che simpatiseschan cun la Rumantschia. L'URG promova il svilup dal rg cun sustegnair la lavur da la Lia rumantscha e sa, tenor pussaivladads finanzialas, edir e sustegnair cudeschs e projects a favur dal rg.
Noss emprim cudeschet «Las giaglinas pensadras», in text divertent e spiertus, scrit da l'autur talian Luigi Malerba ed illustrà dad Adriano Zannino en ina bella traducziun da Marga Annatina Secchi, ha gì in bun resun. «La chasa gronda» è il segund cudesch cun raquintaziuns da Gion Caviezel, in'ovra originala en rg che serva sco lectura er per la giuventetgna.

Per uffants
Tut in auter cudesch è «Mes emprim cudesch da pleds», in'ediziun da la chasa editura Dorling Kindersley. L'URG ha procurà ina versiun en rg e trais idioms: sursilvan, vallader e surmiran. Il cudesch en format grond cuntegna 60 tablas cun stupentas illustraziuns, surtut fotografias che mussan quai ch’in uffant vesa ed observa en ses conturn.
Pliras giadas al mais cumpara en las gasettas rumantschas ina fanestra cun texts en rg. Il scopo è da derasar il rg e da promover la chapientscha e l’acceptanza dal rg.
Gist è cumparì il Pledari grond, in cudesch da 1230 paginas, cun passa 170 000 noziuns en tudestg-rumantsch. EI cumpiglia tut ils secturs da la vita da mintgadi e surtut tut quels pleds, ch'ins na chatta anc en nagin vocabulari rumantsch existent. La Lia rumantscha segna sco editura e l'URG sa preziar quest manual indispensabel per l'adiever da tut quels che dovran il linguatg en lur professiun di per di. Per I'URG na datti nagins dubis che gist il linguatg da scrittira, il rg, savess unir tut ils Rumantschs per in linguatg da standard che vegn chapì il meglier pussaivel da tut ils idioms.

Unir forzas
La situaziun dal quart linguatg naziunal è alarmanta. Ils davos resultats da la dumbraziun dal pievel mussan la realitad. Na be il dumber che è diminuì da 8% a 6% ils davos 10 onns, dat da pensar, mabain er che vischnancas, anc rumantschas avant 10 onns midan il linguatg da scola a favur dal tudestg. Questa situaziun ans stuess unir cun forzas serradas per il mantegniment dal quart linguatg naziunal che è a medem temp ina da las quatter culturas svizras. Per l'URG datti anc blera lavur ed ella resta in'uniun necessaria che rimna ils aderents dal rg per sustegnair tuts sforzs d'ina generaziun nova che ha l'interess per in linguatg da standard. Tenor las forzas finanzialas vegnin nus er en avegnir ad edir cudeschs en rg per derasar il rg en la litteratura. Nus sustegnain cun tutta forza er la Quotidiana, la gasetta dal di, che savess derasar il rg mintga di e che promovess fitg ferm er la chapientscha tranter ils Rumantschs da tuts idioms.